3
Jon kaltu na gugu tarawen e fagati e sal ke Taufi
1 Lo matamfaim baba tikii sangful ma e lim ke Sisa Taiberius e ta king kere fan Rom, lo fam biing Ponsus Pailat e ta gawana ke prowins Judia, Erot ka ta gawana ke prowins Galili, ma tualik singe Filip ka ta gawana ke e u e prowins, Ituria ma Trakonitis, ma Laisanias ka ta gawana ke prowins Abilien, 2 lo bala fam biing a Anas ma Kaiyafas ru ta um paklure fam pris, sunwar ke Deo e fespuek talo Jon sikow e Jekaraiya ulo male e tek ti kaltu. 3 I e fes fawet ulo mara male liflifti e dan Jodan ka sesngeni lala e sunwar tifre tongge ini riu sangikis ma ri ku kepe e amfagu tarawen una fanangsi ini ri sam iksi e balbalri, usi Deo eu sangintafngi e fan tubiil keri. 4 Profet Aisaiya e sam seti e sunwar Deo e peteng ini tifi aregii:
“Ulo male e tek ti kaltu,
angkiimkiim a neng e tautau aregii,
‘Fagati e sal ke Taufi,
Fariisu e fan sal kia.
5 Ofo e mara pimpa-i,
ilufufu e pakpaklunmale lamlam ma pakpaklunmale balik, ku riis.
Fan sal e guut e samusu riis,
fan sal e soksok e samusu bilimlim.
6 Ma tongge nano ri ku pari e faliunge Deo eu gow lo ri.’ ”
7 Tongge fuunfuun ri puek use Jon una sa kepe e amfagu tarawen ma i ka war singri aregii, “Gam na fan siksikwan sii! Se e sau fate gam una finngeni e singmat na balasak ke Deo a ka bala puek? 8 Gam samusu gow e konona fan sinang una fanangsi ini gam sam sangikis. Ma gam ku mele tofnge una war sing gam tibom ini ‘Abra-am e ta tamrer.’ Ya peteng tikin tif gam aregii, anwarow tinglo fatfat gii, Deo e fasi una famtet re berberat ke Abra-am. 9 Palnget e sam ta ilo warow e fang kalut ma mara kalut a ri ka tibi firfira kausi, riu pokufuf ri una bas ilo bala iif.”
10 Tongge a ri ka gatmo, “Ma le ku ta aiya, sa sekit kemem samusu gow?”
11 I ka koso, “Se gii ka mel e e u e kolos kia, i e samusu tow e neng tife se gii ka tek ti kolos kia ma se a ka mel e fan tuan aiya, i e samusu gorot aiya ming.”
12 Fa a ri ka ta tongge na kepkep mani, ri sa la ming una sa kepe e amfagu tarawen, ri ka gatmo, “Titsa, kemem samusu gow e sa?”
13 I ka peteng tifri, “Gam u tibi awit wiyat ine e fis e mani gapman e a-uu lo gam una faran ini.”
14 Kala galun soldia ri ka gatmo, “Ma kemem samusu gow e sa?”
I ka koso, “Mele tungni e tikas una fen fofoes i gam ine ti mani ma mele oteng gurgurum ini una tatfeni e mani kia. Gam samusu balamas use sese fiimfiil ri fiil gam ini.”
15 Tongge ri nene-i e Mesaiya, iya ri ka sangfuunfuun ulo balbalri ini Jon e ta i, tam e tam. 16 Jon ka peteng tifri nano aregii, “Ya gu tarawen i gam ine dan. Safle e mu mel e ti kaltu e mu puek, rawas kia e kulfi e rawas kiang. Ya tibi ta konona kaltu e fasi ini yau pikii e amfinau lo su kia. I eu gu tarawen i gam ine Tangwa Riis ma iif. 17 I eu puek are kaltu e puse lo saol una tii ine fam piinpiin tinglo fan wit, ma i ku sartiim ine fan wit ku touftiim iri ilo felun wit kia, safle fam piin eu bas ini lo iif e tibi metmet.” 18 Ma Jon ka farawasnge ri ine mara warwar ma fabenge, ma ka sesngeni e konona sunwar tifri.
19 Safle biing Jon e war na mata e gawana Erot, le i e sam tili e Erodias wok ke tualik, tura fan mok saksak ming i e sam gow lo, 20 Erot e gow e neng e mok saksak ming ulo poktow e fan sinang saksak kia; i e towfu e Jon ulo felun rerek.
Yesus e kepe amfagu tarawen
21 Biing tongge ri kepkepe e amfagu tarawen, Yesus ming e kepe e amfagu tarawen. Ma pansumbiing i e nining, balambat e ipiik 22 ma Tangwa Riis ka pu talo are anman e par are ambal. Ma neng e angkiimkiim ka tau tinglo balambat aregii, “O na Sikuang ya bur o tikin. Balang e gasgas lo o.”
Tet lo Yesus
23 Gii Yesus e sam ngo are e tuul e sangful na matamfaim kia ma ka tofngeni e fam faim kia. I e ta tamat gii ri ka peteng ini i e ta sikow e Josef.
Josef e ta sikow tamat e Eli,
24 Eli sikow e Metat,
Metat sikow e Liwai,
Liwai sikow e Melki,
Melki sikow e Janai,
Janai sikow e Josef,
25 Josef sikow e Matatias,
Matatias sikow e Amos,
Amos sikow e Naum,
Naum sikow e Esli,
Esli sikow e Nagai,
26 Nagai sikow e Ma-at,
Ma-at sikow e Matatias,
Matatias sikow e Semein,
Semein sikow e Josek,
Josek sikow e Joda,
27 Joda sikow e Joanan,
Joanan sikow e Resa,
Resa sikow e Serubabel,
Serubabel sikow e Sialtiel,
Sialtiel sikow e Neri,
28 Neri sikow e Melki,
Melki sikow e Adi,
Adi sikow e Kosam,
Kosam sikow e Elmadam,
Elmadam sikow e Er,
29 Er sikow e Josua,
Josua sikow e Elieisa,
Elieisa sikow e Jorim,
Jorim sikow e Matat,
Matat sikow e Liwai,
30 Liwai sikow e Simion,
Simion sikow e Juda,
Juda sikow e Josef,
Josef sikow e Jonam,
Jonam sikow e Eliakim,
31 Eliakim sikow e Melia
Melia sikow e Mena,
Mena sikow e Matata,
Matata sikow e Neiten,
Neiten sikow e Dewit,
32 Dewit sikow e Jesi,
Jesi sikow e Obet,
Obet sikow e Boas,
Boas sikow e Salmon,
Salmon sikow e Nason,
33 Nason sikow e Aminadap,
Aminadap sikow e Ram,
Ram sikow e Esron,
Esron sikow e Peres,
Peres sikow e Juda,
34 Juda sikow e Jekop,
Jekop sikow e Aisak,
Aisak sikow e Abra-am,
Abra-am sikow e Tera,
Tera sikow e Naor,
35 Naor sikow e Seruk,
Seruk sikow e Re-u,
Re-u sikow e Pelek,
Pelek sikow e Eber,
Eber sikow e Sela,
36 Sela sikow e Kainen,
Kainen sikow e Arfakat,
Arfakat sikow e Sem,
Sem sikow e Noa,
Noa sikow e Lamek,
37 Lamek sikow e Metusela,
Metusela sikow e Enok,
Enok sikow e Jaret,
Jaret sikow e Ma-alalel,
Ma-alalel sikow e Kenen,
38 Kenen sikow e Enos,
Enos sikow e Set,
Set sikow e Adam,
ma Adam e ta sikow tamat e Deo.